Miernes by slagoffersentrum | Kormorant
Daar is die week omtrent gewoel en gewerskaf by die Hartbeespoort polisie se slagoffersentrum. November 25, 2016 ‘n Klouterapparaat is opgerig, ‘n sementblad gegooi waarop tafels en stoele kan staan en daar word in erns tuingemaak. Verskeie goedhartige ondernemings het hulle arbeid en produkte aangebied. Busy Bee, met behulp van ‘n bydrae deur Kormorant, het die bome gesnoei en die hout en tuinvullis weggery. Hier is Ania en Déan Laubscher van Busy Bee by adjudant-offisier Anita Brown (middel) van die sentrum. Redemption Hill Ministries-rehabilitasiesentrum se inwoners het Dinsdag moue opgerol en die gebied vir die sementblad en grasplant help voorberei. Kromberg & Schubert borg die plaveisel, skerms en gras, en ‘n anonieme donateur en Sittig’s die plante wat Vrydag geplant word. Nelmarie Eloff van die sentrum bedank elke donateur wat met oop hande en harte gegee het. “Ons benodig nog helderkleurige emaljeverf, tuinbankies of sementtafels.” Kontak Nelmarie by 072 244 6206.